**သင်ခန်းစာ (၁၁)**

**အချိန်ကိုတိတိကျကျစီမံခန့်ခွဲခြင်း**

**မတ်လ ၁၁ - ၁၇**

**ဥပုသ်နေ့မွန်းလွဲပိုင်း မတ်လ ၁၁ ရက်**

ဖတ်ရန်ကျမ်းချက်များ။ ၆ရာ၊ ၂ဝး၁-၂၂။ ၅ရာ၊ ၂၁း၁-၁၄။ ၂ပေ၊ ၃း၃-၁၂။ ၁ယော၊ ၂း၁၅-၁၇။ ဗျာ၊ ၁၃း၁၁-၁၇။

အလွတ်ကျမ်းချက်

 ‘‘ကျေးဇူးချီးမွမ်းခြင်းယဇ်ကိုဘုရားသခင်အားပူဇော်လော့။သစ္စာကတိထားသည်အတိုင်း၊အမြင့်ဆုံးသော ဘုရား၌ သစ္စာဝတ်ကို ဖြေလော့။ အမှုရောက်သည်ကာလ၌ ငါ့ကိုပတ္ထနာပြုလော့။ ငါသည် ကယ်လွတ်မည်။ သင်သည်လည်း ငါ့ကိုချီးမွမ်းလိမ့်မည်ဟု မိန့်တော် မူ၏’’ (ဆာ၊ ၅ဝး၁၄၊၁၅)။

 တစ်ခါတစ်ရံ ကျွန်ုပ်တို့အသက်တာအခြေအနေသည် ထိန်းမနိုင် သိမ်းမရ တလိမ့်ခေါက်ကွေး ဖြစ်နေ တတ်သည်။ စစ်ပွဲများ၊ သွေးထွက်သံယိုမှု၊ မှုခင်းများ၊ စိတ်မသမာမှုနှင့်ပြဿနာများ၊ သဘာဝဘေးဒဏ်၊ နိုင်ငံရေး၊ စီးပွားရေးအားလုံး ကမောက်ကမပျက်စီးကုန်သည်။ လူတစ်ဦးစီနှင့်မိသားစု တို့သည် အသက်ဆက်နိုင်ရန် ရှေးဦးစွာရှာကြံကြရသည်။ လုံခြုံမှုရှိရန် စဉ်းစား ကြရသည်။ မလုံခြုံ မရေရာသောအချိန်အခါမျိုးမှာ မိမိလုံခြုံရေးအတွက် ကြည့်နေ ကြည့်စားသဘောမျိုးဖြင့် အခြေအနေကိုနားလည်တတ်ရန် ကြုံးစားရသည်။

 ကျွန်ုပ်တို့နေ့စဉ်အသက်တာသည် ကြေကွဲဝမ်းနည်းခြင်းနှင့် ဒွန်တွဲ လျက်ရှိသည်။ ပေးရန်အကြွေး၊ သားသမီးများကို ပြုစုပျိုးထောင်ရန် ရှိနေသည့် ဥစ္စာလေးများကို ထိန်းသိမ်းထားရန် စသည့်အကြောင်းများသည် ဦးနှောက်ခြောက်စရာဖြစ်စေပါသည်။ ဝတ်စရာ၊ စားစရာ၊ နေစရာအတွက် စိတ်ပူကြရသည်။ ယေရှုရှင် ဟောတော် မူသောတောင်ပေါ်ဒေသနာတရားတော်၌ အခြေခံကျသောလိုအပ်ချက်များကို ယေရှုရှင် မိန့်တော် မူခဲ့သည်။ ‘‘ထိုအရာ များကို သင်တို့သည်အသုံးလိုကြောင်းကို ကောင်းကင်ဘုံ၌ရှိတော်မူသော သင်တို့အဘသည် သိတော်မူ၏။ ဘုရားသခင်၏နိုင်ငံတော်နှင့်ဖြောင့်မတ်ခြင်း တရားကို ရှေးဦးစွာရှာကြလော့။ နောက်မှ ထိုအရာများကိုထပ်၍ပေးတော်မူ လတ္တံ့’’ (မဿဲ၊ ၆း၃၂၊၃၃)။

 ကြိုးစားရုန်းကန်နေရချိန်တွင် ကိုယ်တော်ကိုပို၍အားကိုးရမည့်အချိန် ဖြစ်သည်။ ခိုင်မြဲသော ခြေလှမ်း များမှာ သမ္မာကျမ်း၏လမ်းညွှန်အတိုင်း လိုက်လျှောက်ရန်ဖြစ်သည်။

**ဘုရားသခင်ကိုရှေ့တန်းတင်ပါ တနင်္ဂနွေနေ့ မတ်လ ၁၂ ရက်**

 ၆ရာ၊ ၂ဝး၁-၂၂ ကိုဖတ်ပါ။ ဒုက္ခပြဿနာနှင့်ရင်ဆိုင်ရတိုင်း ဖော်ပြပါအကြောင်းအရာကို သင်ခန်းစာယူပြီး ကျွန်ုပ်တို့မည်ကဲ့သို့ရင်ဆိုင်နိုင် မည်နည်း။

--------------------------------------------------------------------------------------------------

 ယောရှဖတ်မင်းကြီးအုပ်စိုးနေစဉ်အခါ ယုဒပြည်ကို ရန်သူများဝန်းရံ တိုက်ခိုက်ခဲ့သည်။ ယောရှဖတ်သည် ရဲစွမ်းသတ္တိရှိသောမင်းကြီးတစ်းပါးဖြစ်၍၊ စစ်သည်ရဲမက်ဗိုလ်ခြေများစွာဖြင့် အင်အားတောင့်တင်းလျက်ရှိသည်။ မြို့ရိုး ရဲတိုက်များကို ခိုင်ခံ့စွာစီမံထားနိုင်သည်။ ရန်သူများကို အချိန်မရွေးရင်ဆိုင် နိုင်ရန် အဆင်သင့် ပြုလုပ်ထားသည်။ မင်းကြီးသည် မိမိ၏ခွန်အားကိုယုံကြည် တတ်ခြင်းမဟုတ်၊ ဘုရားရှင်၏ တန်ခိုးတော်ကို သာလျှင် မှီခိုသူဖြစ်သည်။ ထာဝရဘုရားကိုအစဉ်ရှာဖွေသူဖြစ်သည်။ ယုဒတစ်ပြည်လုံး အစာရှောင်ရန် အမိန့် ထုတ် ခဲ့သည်။ လူအပေါင်းတို့သည် ဗိမာန်တော်သို့စုရုံးလာကြပြီး ရှောလမုန်မင်းကြီးရန်သူနှင့်ရင်ဆိုင်ရသောအခါ ဆုတောင်းမှုပြုသကဲ့သို့ ဆုတောင်း ချက်မျိုးကိုဆုတောင်းခဲ့သည်။ ဘုရားသခင်၏ရှေ့တော်၌ ယောက်ျားကြီး အားလုံး ရပ်နေလျက် သူတို့၏ဇနီးများ၊ သားသမီးများကိုလည်း ခေါ်ဆောင် လာခဲ့သည်။ ဘုရားရှင်သည် ရန်သူတို့ကို ရုတ်ရုတ်သဲသဲရှုပ်ထွေးပေးစေရန် ဆုတောင်းကြ၏။ ထိုနောက်မှာ မင်းကြီးကိုယ်တိုင် ဆုတောင်း သည် မှာ ‘‘အို အကျွန်ုပ်တို့ဘုရားသခင်၊ သူတို့ကိုမစီရင်ဘဲနေတော်မူမည်လော။ အကျွန်ုပ်တို့ ကိုတိုက်အံ့သောငှာ လာသော ဤအလုံးအရင်းကြီးကို အကျွန်ုပ်တို့သည် ဆီးတား ခြင်းငှာမတတ်နိုင်ပါ။ အဘယ်သို့ပြုရမည်ကိုမသိပါ။ ကိုယ်တော်ကိုသာ မျှော်ကြည့်လျက်နေပါသည်ဟု ဆုတောင်း၏’’ (၆ရာ၊ ၂ဝး၁၂)။

 သူတို့သည် ထိုကဲ့သို့ဘုရားရှင်ထံဆက်ကပ်အပ်နှံသောအခါ ဘုရား သခင်၏ဝိညာဉ်တော်သည် လူတစ်ဦး အပေါ်သို့သက်ရောက်လာပြီး ထိုဘုရားရှင် ၏လူက ‘‘ထိုအလုံးအရင်းကြီးကြောင့် မကြောက်ကြနှင့်၊ စိတ်မပျက် ကြနှင့်။ စစ်မှုသည် သင်တို့တာမဟုတ်။ ဘုရားသခင့်တာဖြစ်၏.....သင်တို့သည် စစ်တိုက် စရာအကြောင်း မရှိသည်ဖြစ်၍၊ တည်ကြည်စွာမတ်တတ်နေလျက်၊ ထာဝရ ဘုရားကယ်တင်တော်မူခြင်း ကျေးဇူးကို ကြည့်ရှု ကြလော့’’ (၆ရာ၊ ၂ဝး၁၅-၁၇)။

 သို့ဖြစ်၍ နံနက်မိုးလင်းချိန်၌ မင်းကြီးသည် လူအပေါင်းတို့ကို စုရုံးစေသည်။ ဘုရားသခင်ကို ချီးမွမ်းသော သံစုံသီချင်းသံဖြင့် သီဆိုချီးမွမ်း စေသည်။ ထိုနောက်တွင် လူအပေါင်းတို့ကို ရဲရင့်သောအသံဖြင့် ‘‘သင်တို့၏ ဘုရားသခင်ကို ယုံကြည်ကြလော့။ သို့ပြုလျှင် တည်ကြည်ကြလိမ့်မည်။ ပုရောဖက်တော်တို့ကိုယုံကြည်ကြလော့။ သို့ပြုလျှင် အောင်မြင်ကြလိမ့်မည်ဟု မိန့်တော်မူ၏’’ (၆ရာ၊ ၂ဝး၂ဝ)။ ထိုနောက် သံစုံသီချင်းကိုဆိုစေပါသည်။ သူတို့၏ရန်သူတို့သည် အချင်းချင်းပြန်၍သတ်ကုန်ကြသည်။ ‘‘ထိုလူအပေါင်း တို့သည် တစ်ယောက်မျှမလွတ်’’ (၆ရာ၊ ၂ဝး၂၄)။ ယုဒလူတို့သည် လက်ရ ဥစ္စာများလွန်းသောကြောင့် သုံးရက်အထိသယ်ယူကြရသည်။ စတုတ္ထနေ့ ရောက်လျှင် ယေရုရှလင်မြို့သို့ပြန်လာကြ၏။ ပြန်လာရာလမ်း၌ သီချင်း ဆိုလျက်ပြန်လာကြသည်။

 ယုဒလူတို့ကို ကယ်တင်သောဘုရားသခင်သည် ကျွန်ုပ်တို့ယခုကိုးကွယ် မြတ်နိုးသော ဘုရားရှင်ပင် ဖြစ်သည်။ ကိုယ်တော်၏ဘုန်းတန်ခိုးတော်သည် ယနေ့ကြီးမြတ်ခြင်းသည် ထိုအချိန်က ကြီးမြတ်ခြင်းနှင့် အတူတူ ပင်ဖြစ်သည်။ ကိုယ်တော်ကိုကိုးစားယုံကြည်၍ အလိုတော်အတိုင်းပို့ဆောင်ခြင်းကို ခံယူကြ ရမည်။

 ၆ရာ၊ ၂ဝး၂ဝ ကိုဖတ်ပါ။ မြော်လင့်ခြင်းအသင်းသားများအတွက် မည်သို့သင်ခန်းစာယူနိုင်ပါသနည်း။

**ထာဝရဘုရားကိုကိုးစားပါ၊ သင်ကိုယ်ကိုအားမကိုးပါနှင့် တနင်္လာနေ့ မတ်လ ၁၃ ရက်**

 ဒါဝိဒ်မင်းကြီးကို မသိသူရှားလှပါသည်။ သူ၏အကောင်းဆုံး မိတ်ဆွေယောနသန်နှင့် ရင်းနှီးစွာ ဆက်ဆံခဲ့ခြင်းသည် ဘုရားရှင်နှင့်မည်သို့ မည်ပုံပဋိညာဉ်ဖွဲ့ခဲ့ခြင်းကိုသိနိုင်သည်။ သင်၌မိတ်ဆွေ များသည်၊ နည်းသည် ဟူ၍ အဓိကမဟုတ်ပါ။ ဘုရားသခင်သည် သင့်အားအောင်မြင်မှုကိုပေးနိုင် ပါသည် (၁ရာ၊ ၁၄း၁-၂၃)။ သမ္မာကျမ်းစာ၌ ရှောလု၏သားများအကြောင်း ကို မှတ်တမ်းပြုထားသည်။ ယောနသန်နှင့် လက်နက်ဆောင် လုလင်နှစ်ယောက် တည်းနှင့် ဖိလိတ္တိတပ်ခွဲတစ်ခွဲလုံးကို သုတ်သင်သတ်ဖြတ်ပစ်ခဲ့သည်။ ဘုရား သခင်၏ မစမှု ပါရှိခြင်းဖြစ်သည်။ ထိုသို့အတွေ့အကြုံမျိုးကို ဘုရားသခင်၏ လူများစွာတို့သည် ခံစားခဲ့ကြရသည်။ ဒါဝိဒ်မင်းကြီးအခက်အခဲပြသနာနှင့် ကြုံလာသောအခါ စာတန်ကိုအခွင့်အရေးပေးပြီး မိမိအားစုံစမ်းစေသည်။ သူ့၌ခွန်အားမည်မျှရှိကြောင်းကို ပြသခဲ့သည်။

 ၅ရာ၊ ၂၁း၁-၁၄ ကိုဖတ်ပါ။ ဒါဝိဒ်မင်းကြီးသည် အဘယ်ကြောင့် ဣသရေလစစ်သား၏အရေအတွက်ကို ရေတွက်စေရသနည်း။ သူ၏စစ်ဗိုလ်ချုပ် ယွာဘက သူ့ကိုအဘယ်ကြောင့်ဆန့်ကျင်သောအကြံကိုပေးရသနည်း။

--------------------------------------------------------------------------------------------------

 စစ်သားရဲဘော်များအားရေတွက်ခြင်းအမှုသည် စာတန်၏အကြံဖြစ် သည်။ စာတန်သည် ဒါဝိဒ်မင်းကြီး အား သူ၌စစ်အင်အားမည်မျှရှိကြောင်း ရန်သူကိုဂရုစိုက်စရာမလို၊ ဘုရားသခင်ကိုလည်းအားကိုးရန်မလို စသည့် သဘောမျိုးကိုဖြစ်လာစေသည်။ စစ်ဗိုလ်ချုပ်ယွာဘကမူ ဒါဝိဒ်မင်းကြီး၏ မှားယွင်းနေသောသဘောကို ဖျောင်းဖျရန်ကြိုးစားခဲ့သည်။ အကြောင်းမှာ ဣသရေလလူများအပေါ် ဘုရားရှင်ပြုတော်မူသောအမှုအားလုံးကို မြင်တွေ့ ခဲ့ပြီးဖြစ်သည်။ ဒါဝိဒ်မင်းကမူ နားထောင်ခြင်းမရှိ၊ စစ်သည်တော်များအရေ အတွက်ကိုသာ ရေတွက် စေသည်။ သူ၏ပြုမူခြင်းကြောင့် ဣသရေလတိုင်းပြည် ပေါ် ဒုက္ခရောက်စေပါသည်။ ကျမ်းချက် ဖော်ပြ သည့် အတိုင်းဖြစ်သည်။

 ဘုရားကိုအကျိုးမဲ့ယုံကြည်သူဟူ၍ မရှိကြပါ။ ဘုရားရှင်အတွက် စစ်တိုက်တိုင်း သင်သည် ကိုယ်ကို ပြင်ဆင်ပါ။ ကောင်းစွာပြင်ပါ။ ဗြိတိသျှ လူမျိုးဗိုလ်ချုပ်အော်လီဗာ (Oliver Cromwell) သည် (၁၅၉၉ ခုနှစ်၌ ဖွားမြင်ပြီး ၁၆၅၈ ခုနှစ်တွင် ကွယ်လွန်သည်။) သူ၏ရဲမက်စစ်သည်တော်များကို မိန့်ခွန်းပြောကြားရာမှာ ‘‘ဘုရားသခင်ကိုကိုးစားပါ။ ရဲဘော်တို့၊ ပြီးနောက်မှာ သင်တို့ရဲ့ပေါင်ဒါမှုန့်ကို အမြဲခြောက်သွေ့အောင်ထားပါ။’’ (သေနတ်ပစ်သော ယမ်းမှုန့်ကိုဆိုလို) တစ်နည်းအားဖြင့် တတ်နိုင်သမျှလုပ်ပါ။ အောင်မြင်ဖို့ ကြိုး စားပါ။ ဘုရားသာအောင်မြင်ခြင်းပေးနိုင်ကြောင်းကို မမေ့ပါနှင့်။

 ကျွန်ုပ်တို့သည် စုံစမ်းခံရခြင်းသဘောအရ အစိုးရနှင့်ဘဏ်လုပ်ငန်း ဆောင်ရွက်မှုကို မယုံသင်္ကာ ဖြစ်တတ်သည်။ သို့သော်လည်း သမ္မာကျမ်း၏ သွန်သင်မှုအရ၊ လူတို့သည် ဘုရားသခင်ကိုကိုးစားသောအချိန်၌ ကိုယ်တော် သည် ထိုကိုးစားခြင်းကိုဂုဏ်ပြုပြီး အရာရာတိုင်းအတွက် ပြင်ဆင်ပေးတော် မူသည်။

 လောလောဆယ်အသက်ရှင်စဉ်အခါ၊ ဘုရားသခင်ကိုကိုးစားရန်လို သည်။ အကြွေးဆပ်နိုင်ရန်၊ ကျွန်ုပ်တို့ ကိုပေးထားသောအရာများအတွက် သူတစ်ပါးအား ရက်ရောစွာခွဲဝေရန် စိတ်လည်းရှိရမည်။ ဓမ္မသီချင်းတစ်ပုဒ် ရှိသည်။ ‘‘ဘုရားရှင်၏ရှေ့ဆောင်မှုကို ကျွန်ုပ်တို့လိုလားပါလျှင်၊ ကိုယ်တော်ကို ယခုပင် ကိုးစားကြရမည်။’’

 ငွေကြေးလည်ပတ်မှု ကျွန်ုပ်တို့အတွက်အဆင်ပြေစေရန်နှင့် အရာခပ်သိမ်း မျှတမှုရှိရန် ဘုရားရှင်ကို ကိုးစားခြင်းလိုအပ်ပါသလား။

**ရိုးသားရန်အချိန်ဖြစ်ပါသလား။ အင်္ဂါနေ့ မတ်လ ၁၄ ရက်**

 သတ္တမနေ့မြော်လင့်ခြင်းအသင်းသားများသည် ခက်ခဲသောအချိန်ကို မည်သို့ရင်ဆိုင်သင့်သနည်း။ စိတ်ဓာတ်ကျဆင်းနေရမည်လား။ လုံးဝစိတ်ဓာတ် ကျရန်မလိုပါ။ နောက်ဆုံးသောအချိန်ကာလနှင့် ယေရှုရှင် ကြွလာရန်အချိန် ဖြစ်နေချိန် ကျွန်ုပ်တို့ရှိသမျှ ပစ္စည်းကိုအသုံးချပြီး ဧဝံဂေလိသတင်းကောင်းကို ဝေငှဟောကြား ချင် ကြသည်။ ကိုယ်တော်ကိုချစ်သောသူအပေါင်းအား ကိုယ်တော် သည် အပြင်အဆင်ပြုတော်မူပါသည်။ တစ်နေ့တွင် လောကကမ္ဘာပေါ်ရှိရှိ သမျှအရာအားလုုံးသည် မီးဖြင့်လောင်ကျွမ်းခြင်းခံရမည်ကို နားလည်ထားပြီး ဖြစ်သည်။

၂ပေ၊ ၃း၃-၁၂ ကိုဖတ်ပါ။ ရှင်ပေတရုမည်သို့ပြောခဲ့သနည်း။

--------------------------------------------------------------------------------------------------

 ဘုရားရှင်သည် ကားကြီးတစ်စီးကိုစေလွတ်လိုက်ပြီး ကျွန်ုပ်တို့အား ကောင်းကင်သို့ သယ်ဆောင် သွား မည် မဟုတ်မှန်းကို သိနေကြသည်။ အိမ်များ၊ ကားများအားလုံးသည် တစ်နေ့မီးဖြင့်သုတ်သင်ကာ အပြစ်များ နှင့် အတူ ပျက်စီး သွားကြရမည်ချည်းသာဖြစ်သည်။ ကျန်နေမည့်အရာမှာ ခရစ်တော်၏လက် ဒဏ်ရာသာဖြစ်မည်။ အခြားအရာအားလုံး ဖျက်ဆီးခံကြရမည်ဖြစ်သည်။

 ထိုကြောင့် ကျွန်ုပ်တို့၌ရှိသမျှအရာအလုံးစုံကို မည်သို့အသုံးပြုမည်နည်း။ ယခုအချိန် ညီအစ်ကို မောင်နှမအားလုံး ရှိသမျှပစ္စည်းများကို ထပ်မံတိုးပွား စေမည့်အစား၊ အသုံးပြရမည့်အချိန်ရောက်လာပြီ။ ကျွန်ုပ်တို့သာ၍မြတ်သော ပြည်သို့ ပြောင်းရွေ့ရတော့မည်။ ကောင်းကင်နိုင်ငံတော်သို့ဝင်စားရတော့မည်။ ကမ္ဘာပေါ်နေထိုင်ရန် စွဲလမ်းခြင်းမပြုဘဲ လုပ်သင့်လုပ်ထိုက်သည်တို့ကို လုပ်ဆောင် ကြရန် အချိန်ရောက်ပြီ (Ellen G. White, Counsels on Stewardship, p. 59).

 ထိုစကားကို သူမလွန်ခဲ့သောနှစ်တစ်ရာကျော်တွင် ရေးသားခဲ့သည်။ သို့သော် ယနေ့အထိ ထူးခြားမှု ရှိလာခြင်းမဖြစ်သေး။ အချိန်သည် အမြဲတိုတောင်း လှပါသည်။ အကြောင်းမှာ ကျွန်ုပ်တို့၏အသက်သည် အမြဲတမ်း မြန်ဆန် တိုတောင်းနေပါသည်။ နှစ်ခြောက်ဆယ်၊ နှစ်ရှစ်ဆယ် (သို့မဟုတ်) နှစ်တစ်ရာ (အသက်ရှည် သောမျိုးရိုးဗီဇနှင့် ကျန်းမာရေးကောင်းလျှင်) ထာဝရအသက်နှင့် နှိုင်းယှဉ်နိုင်မည်လား။ တစ်ပတ်အတွင်း သင်ခန်းစာကိုသင်ဖတ်၍ မပြီးဆုံးမီ သင်အသက်သေသွားနိုင်သည်။ ထိုမှတစ်ဖန် ယေရှုရှင်ကြွလာသောအခါမှ သာလျှင် သင်ပြန်၍သတိလည်လာလိမ့်မည်။ (အလွန်လျင်မြန်သောအဖြစ် အပျက်များဖြစ်သည်ကို သင်မသိ ဖြစ်နေပါသလား။)

 ကျွန်ုပ်တို့မြော်လင့်ခြင်းအသင်းသားများအနေဖြင့် ထာဝရအလင်းတော်၌ ကျင်လည်သော အသက်တာ ဖြင့် အသက်ရှင်ကြရမည်။ ကျွန်ုပ်တို့အတွက်နှင့် မိသားစုအတွက်ကြိုတင်ပြင်ဆင်မှုများကို ပြုလုပ်ကြရမည် ဖြစ်သည်။ ချမ်းသာ ကြွယ်ဝမှုဖြင့်ကောင်းချီးခံစားနေရလျှင်လည်း ပျော်စရာမရှိပါ။ လောဘမတက်ရန် နှင့်ရက်ရောလှူဒါန်းခြင်းရှိရန်၊ မရှိဆင်းရဲသားများကိုကူညီရန်သာလိုပါသည်။ ယခုအသက်ရှင်စဉ် ထိုသို့မရှိလျှင် ဝိညာဉ်ပျက်စီးခြင်းဘဝသို့ ရောက်ရှိသွား လိမ့်မည်။

 ဆယ်နှစ်အတွင်းယေရှုကြွလာမည်ဟု သင်သိနေပါလျှင် သင်၏ အသက်တာကို မည်သို့ပြောင်းလဲ မည်နည်း။ သို့မဟုတ်၊ ငါးနှစ်အတွင်း၊ သုံးနှစ် အတွင်းဖြစ်မည်ဆိုလျှင် မည်သို့နည်း။

**ဦးစားပေးရမည့်အရာများ ဗုဒ္ဓဟူးနေ့ မတ်လ ၁၅ ရက်**

 ယေရှုဘုရား၏ပုံပမာစကားများ၊ သမ္မာကျမ်းမှဖော်ပြသောပုဂ္ဂိုလ်ကြီး များနှင့် အယ်လင်ဂျီဝှိုက်၏ အကြံပေးချက်များတို့သည် တစ်ပိုင်းတစ်စ လမ်းခုလတ်ဖြင့် အဆုံးသတ်သောဆက်ကပ်ခြင်းမျိုးများ အလျှင်း မတွေ့ရပေ။ ဘုရားရှင်ဘက်၌ရှိသည်ဖြစ်စေ၊ မရှိသည်ဖြစ်စေ လမ်းခုလတ်ကိုးရိုးကားရား ဖြင့် အဆုံးသတ်သည် ဟူ၍မရှိပါ။

 ကျမ်းတတ်တစ်ဦးမှ မည်သည့်ပညတ်သည် အမြတ်ဆုံး၊ အကြီးဆုံး ဖြစ်ပါသနည်းဟုမေးလျှင်၊ ယေရှုရှင် ၏အဖြေမှာ ‘‘သင်၏ဘုရားသခင်ထာဝရ ဘုရားကို စိတ်နှလုံးအကြွင်းမဲ့၊ ဥာဏ်ရှိသမျှ၊ အစွမ်း သတ္တိရှိ သမျှနှင့် ချစ်လော့’’ (မာကု၊ ၁၂း၃ဝ)။ ခရစ်တော်ကို ကျွန်ုပ်တို့၌ရှိသမျှအားအပ်နှံလျှင်၊ အခြား သခင်အတွက် ချန်ထား စရာ မရှိတော့ပါ။ ထိုသို့သောပေးဆပ်ခြင်းမျိုးကို ကျွန်ုပ်တို့ပြုကြရမည်။

 မဿဲ၊ ၆း၂၄ ကိုဖတ်ပါ။ ထိုမှန်ကန်သောစကားတော်အတိုင်း သင် မည်သို့ခံစားခဲ့ရဖူးသနည်း။

--------------------------------------------------------------------------------------------------

 မှတ်သားရန်အချက်မှာ ယေရှုရှင်သည် ဘုရားသခင်ကိုလည်းကောင်း၊ ငွေကိုလည်းကောင်း ဆက်ကပ်နိုင် ရန် ခဲယဉ်းသည်ဟု မိန့်တော်မူခြင်းမရှိခဲ့ပါ။ ထိုနှစ်မျိုးလုံးကို မည်သို့ဆက်ကပ်ရမည်အကြောင်း သတိရှိ ရန် သာ ဖြစ်သည်။ ကိုယ်တော်မိန့်တော်မူသည်မှာ ‘‘သင်တို့သည် ငါ့မျက်မှောက်၌နားထောင်သည် သာမက၊ မျက်ကွယ်၌ လည်း အစဉ်နားထောင်ကြသည်နှင့်အညီ၊ ကြောက်ရွံ့ တုန်လှုပ်သောစိတ်နှင့်၊ ကိုယ်ကိုကယ်တင်ခြင်း ငှာ ကိုယ်တိုင်ကြိုးစားအားထုတ် ကြလော့’’ (ဖိလိပ္ပိ၊ ၂း၁၂)

 ၁ယော၊ ၂း၁၅-၁၇ ကိုဖတ်ပါ။ ကျွန်ုပ်တို့၏ကမ္ဘာပေါ်တွင် ဤအရာ သုံးမျိုးသည် မည်သို့ထင်ရှား နေ သနည်း။ မည်မျှအန္တရာယ်ပေးနိုင်သနည်း။

--------------------------------------------------------------------------------------------------

 ရှင်ပေါလုရေးသားချက်၌ ‘‘မြေကြီးပေါ်၌ရှိသောအရာတို့ကို စွဲလမ်း သောစိတ်မရှိကြနှင့်။ အထက် အရာတို့ ကိုသာ စွဲလမ်းခြင်းရှိကြလော့’’ (ကောလော၊ ၃း၂)။ အမှန်ပင်လောကအရာတို့သည် ကျွန်ုပ်တို့၏ ရှေ့၌ နေ့စဉ်တွေ့နေရ သည်။ မြင်ရသောအရာတို့သည် တပ်မက်စရာများရှိကြသည်။ အချိန်တိုင်း ကျွန်ုပ်တို့ကို ဆွဲဆောင်နေပါသည်။ ကျွန်ုပ်တို့၏နားထဲသို့ တိုးတိုးလေးတစ်မျိုး၊ အင်္ကျီလည်ပင်းကိုဆွဲထားခြင်းမျိုးနှင့်တစ်ဖုံ ဆွဲဆောင်နေပါသည်။ သစ္စာရှိ သည်ဆိုသောခရစ်ယာန်တို့ပင်လျှင် လောက၏ဆွဲဆောင်ခြင်းကိုခံနေရပါ သလား။ ကျွန်ုပ်တို့အသိဥာဏ်ထဲ၌ ယင်းအရာအားလုံးသည် တစ်နေ့ ပျက်စီးသွားမည်ဖြစ်သော်လည်း ကျွန်ုပ်တို့ကို ဆွဲဆောင်မှုပြုဆဲဖြစ်သည်။ သတင်းကောင်းတစ်ရပ်အဖြစ် သခင်ဘုရားနှင့်ခွဲခွာသွားစေရန် လောက၏ ဆွဲဆောင်မှုကို အခွင့်မပေးရန်ဖြစ်သည်။

 ၂ပေ၊ ၃း၁ဝ-၁၄ ကိုဖတ်ပါ။ ကျွန်ုပ်တို့အသက်ရှင်နေထိုင်စဉ် ကျွန်ုပ်တို့၌ရှိသောဥစ္စာများကို မည်သို့အသုံးပြုရမည်နည်း။

**ရောင်းစားမရ၊ ဝယ်စားမရသောအခါ ကြာသပတေးနေ့ မတ်လ ၁၆ ရက်**

 ကျမ်းစာမှ ခရစ်တော်ဒုတိယအကြိမ်မကြွလာမီအချိန်ကလေး၌ ခါးသီး သောဖြစ်ရပ်များအကြောင်းကို ကြိုတင်ဖော်ပြသည်။ ဒံယေလမှ ဒုက္ခဆင်းရဲ ကာလဟုရေးသားထားပြီး ‘‘မဖြစ်စဖူးသော ဆင်းရဲဒုက္ခ ကပ်ကာလ သည် ရောက်လာလိမ့်မည်ဟုဖော်ပြသည်’’ (ဒံ၊ ၁၂း၁)။ အတိတ်၌ဖြစ်ခဲ့သော ဆင်းရဲခြင်း အကြောင်းကို ပြန်၍စိစစ် ပါ။ ပို၍သက်သာသေးသည်ဟု ဒံယေလညွှန်းဆို လိုသည်။

 ဗျာဒိတ်ကျမ်း၌လည်း ဒုက္ခဆင်းရဲကာလအကြောင်းကို ခရစ်တော် ပြန်မလာမီအချိန်၌ရှိမည်ဟု ဖော်ပြ သည်။

 ဗျာ၊ ၁၃း၁၁-၁၇ ကိုဖတ်ပါ။ ငွေကြေးနှင့်ဆိုင်သောနှိပ်စက်ညှဉ်းပန်းမှု မည်သို့ရှိလာမည်နည်း။

--------------------------------------------------------------------------------------------------

 ရောင်း၍မရ၊ ဝယ်၍မရဖြစ်နေမည်လား။ ယနေ့ကျွန်ုပ်တို့အသက်ရှင် နေရခြင်း၌ ရောင်းဝယ်ခြင်းသည် မည်မျှအရေးပါနေသနည်း။ ကျွန်ုပ်တို့ ထုတ်လုပ်သောကုန်ပစ္စည်းများကို ဝယ်ယူလိုသူရှိသည်။ ရောင်းခြင်း ဝယ်ခြင်းဖြင့် ဖလှယ်ရသောအဆင့်ထက်ပို၍ ပတ်ဝန်းကျင်နှင့်သဟဇာတနေထိုင်ရသောအခါ၊ ရောင်းဝယ်ရ ကြသည်။ ထိုအချိန်၌ သစ္စာရှိသောဘုရားသခင်၏သားသမီး တို့သည် ဖိအားပေးခံရကြမည်။ သို့ဖြစ်၍ သင်၌ ငွေများစွာရှိလေလေ၊ ဤ ကမ္ဘာ၌များစွာဖိအားပေးခံရလေဖြစ်မည်။ အနည်းဆုံး သင်၏ဥစ္စာပစ္စည်း ပိုင်ဆိုင်မှု ကြောင့် သင်၌ပစ္စည်းများများရှိလေ၊ ဖိနှိပ်မှုအားများလေ ခံစားရမည် ဖြစ်သည်။

 သို့ဖြစ်၍ ကျွန်ုပ်တို့မည်သို့ပြင်ဆင်ရကြမည်နည်း။ ကျွန်ုပ်တို့သည် ငွေ၏ကျေးကျွန်မဖြစ်ရေးနှင့် ဘုရားသခင်၏ ကရုဏာတော်ကို ရရှိခံစားနိုင်ရေးအတွက် ပြင်ဆင်ရကြမည်။ လောကကို မတပ် မက်ဖို့ရန်အတွက်ဖြစ်သည်။ ယခုလက်ရှိလောကပစ္စည်းများကို ပိုင်ဆိုင်မှုများနေလျှင်၊ ထိုအချိန်ရောက်လာ သည်နှင့် လက်လွတ်ခံနိုင်ရန် သစ္စာရှိနိုင်မည်မဟုတ်။

 တရားဟော၊ ၁၄း၂၂ ကိုဖတ်ပါ။ အခန်းငယ် ၂၃ ၏အဆုံးပိုင်းကို ဆက်ဖတ်ပါ။ ဘုရားရှင်၏လူတို့သည် မိမိတို့နှစ်စဉ်ရရှိသောတိုးပွားလာသည့် ဥစ္စာအပေါ် မည်သို့အသုံးပြုရမည်နည်း။ အဘယ်ကြောင့် ဘုရားသခင် သည် ထိုသို့ပြုရန် ခိုင်းစေခဲ့သနည်း။

--------------------------------------------------------------------------------------------------

 ဘုရားရှင်သည် မောရှေအားဖြင့် ဆယ်ဖို့တစ်ဖို့အစီအစဉ်ကို ချမှတ် ခဲ့သည်မှာ ‘‘သင်တို့၏ ဘုရားသခင် ထာဝရဘုရားကို အစဉ်ကြောက်ရွံ့ရမည် အကြောင်း သင်ရကြလိမ့်မည်’’ (တရားဟော၊ ၁၄း၂၃)။ ဆာလံကျမ်း၊ ၃၁း၁၉ နှင့်နှိုင်းယှဉ်ရသော် ဘုရားသခင်ကိုကြောက်ရွံ့ခြင်းသဘောကို ကိုးစား ယုံကြည်ခြင်းဟုဖော်ပြသည်။

 ‘‘ကိုယ်တော်ကိုကြောက်ရွံ့သောသူတို့အဖို့၊ သိုထားတော်မူ၍၊ လူသား တို့ရှေ့မှာ ကိုယ်တော်ကို ခိုလှုံသော သူတို့အဖို့၊ ပြုပြင်တော်မူသောဆုကျေးဇူးတော် သည် အလွန်ကြီးလှပါ၏။’’

 ထိုနှိုင်းယှဉ်ထားသောကျမ်းချက်နှစ်ချက်သည် ကြောက်ရွံ့ခြင်းကို ကိုးကွယ်ယုံကြည်သည်ဟု အဓိပ္ပာယ် ထွက်ဆိုချက်ပြုသည်။ ထို့ကြောင့် ဘုရားရှင် သည် ဆယ်ဖို့တစ်ဖို့အစီအစဉ်ကို ချမှတ်ပေးထားရာ၌ ကျွန်ုပ် တို့ အတွက် အတ္တစိတ်ကိုတားဆီးပေးပြီး ကိုယ်တော်ကိုကိုးစားယုံကြည်တတ်ရန် သွန်သင် ပေးခြင်းသဘော ဖြစ်သည်။ ဆယ်ဖို့တစ်ဖို့ကို သစ္စာရှိစွာပေးသောသူဖြစ်နေ သော်လည်း နောက်ဆုံးကာလ၌ သစ္စာရှိ တည်ကြည် ပါမည် ဟူ၍ ယတိပြတ် ဆုံးဖြတ်၍မရပါ။ သို့သော် ဆယ်ဖို့တစ်ဖို့ကို သစ္စာရှိစွာပြန်လည်ယူဆောင် လာခြင်း မပြုသူသည် ဧကန်ဒုက္ခကာလ၌ ကျဆုံးမည်အမှန်ဖြစ်သည်။

**ဆက်လက်လေ့လာရန်။ သောကြာနေ့ မတ်လ ၁၇ ရက်**

 ကြွယ်ဝချမ်းသာမှုအတွက် သမ္မာကျမ်းစာမှ အပြစ်တင်ခြင်းနှင့်ချီးမွမ်း ခြင်းကိုမပြုခဲ့ပါ။ ချမ်းသာလာလျှင် ဝိညာဉ်ရေးအားပို၍ကောင်းမည်ဟူ၍လည်း သွန်သင်မှုမပြုပါ။ သို့သော်လည်း အန္တရာယ်သည် ရှိသည် အမှန်ပင်ဖြစ်သည်။ ‘‘ငွေတပ်မက်ခြင်း၊ ချမ်းသာလိုစိတ်တို့သည် စာတန်မာရ်နတ်နှင့်တွဲလျက် ချည်နှောင် ထားသော ရွေကြိုးငွေကြိုးများပင်ဖြစ်သည်’’ (Ellen G. White, Steps to Christ, p. 44).

 အမှန်ပင်ဖြစ်သည်။ ခရစ်ယာန်ဟုစတင်တည်ထောင်ကတည်းကပင် ယနေ့ခေတ်ကဲ့သို့ ချမ်းသာကြွယ်ဝ သာယာသော အသင်းတော်ဟူ၍မရှိခဲ့ပါ။ ယနေ့ကမ္ဘာ့အချို့အသင်းတော်များမှာ အလွန်ကြွယ်ဝသာယာနေ ကြသည်။ မေးခွန်းမေးစရာမှာ ကျွန်ုပ် တို့၏ဝိညာဉ်ရေးကို လွမ်းမိုးနိုင်သောတန်ဖိုးရှိ အရာသည် မည်သည့် အရာဖြစ်သနည်း။ ဥစ္စာပစ္စည်းများစွာရှိသော ခရစ်ယာန် တစ်ဦး၏စိတ်သည် ကိုယ်ကျိုးစွန့် ဆက်ကပ်မှု ပြုနိုင်ပါမည်လား။ ရေခဲသေတ္တာ အတွင်း စားနိုင်သည့်ပမာဏထက် အစားအစာများကိုသိုလှောင်ထားပါသလား။ ကားအကောင်းစားနှစ်စီးသုံးစီး၊ နှစ်စဉ်အပျော်ခရီးထွက်ခြင်း၊ လေလှိုင်းမှ ပစ္စည်းမှာယူဝယ်ခြင်း၊ နောက်ဆုံးပေါ် ကွန်ပျူတာနှင့်စမတ်ဖုန်းများကို ဝယ်ယူ ပိုင်ဆိုင်ထားပြီး အခြားလိုချင်သည့်အရာမှန်သမျှဝယ်ယူပြီး ဇိမ်ကျ ကျဖြင့် နေထိုင်မှုရှိနေပါသလား။ ကျွန်ုပ်တို့အသင်းတော်၌ အများသောအသင်းသား များသည် ထိုဇိမ်ခံ ပစ္စည်းများ မရှိကြပါသော်လည်း များစွာသောသူတို့၌ရှိနေ သည်။ ထိုသို့ရှိခြင်းမှာ မိမိအသက်ဝိညာဉ် ပျက်စီးစေရန် လမ်းဖြစ်သည်။ ချမ်းသာခြင်းအကြောင်းကိုဆိုလိုခြင်းမဟုတ်ပါ။ သိန်းသန်းကုဋေကြွယ်သူဌေး များစွာ ရှိနေ ပါသည်။ သူတို့သည် မိမိကိုယ်တိုင်ချမ်းသာနေသည်ကိုလည်း သိနေကြသည်။ သမ္မာကျမ်းစာ၏ သတိပေးခြင်း ကိုလည်း သတိပြုမိကြမည် ဖြစ်သည်။ ယခုကျွန်ုပ်တို့ဆိုလိုသောသူများမှာ အလယ်အလတ်တန်းစား ပုဂ္ဂိုလ်၊ စမတ်ဖုန်းကိုင်နိုင်သူ၊ အိုင်မက်ခ်ကိုင်နိုင်သူ၊ လေအေးပေးစက်နှင့် SUVs ပစ္စည်းများအသုံးပြုနိုင်သူများကို ဆိုလို ပါသည်။ ထိုရူးနှမ်းနှမ်းလုပ်ရပ်ကို လုပ်နေသူများမှာ အလယ်အလတ်တန်းစားလူ့အလွာြဖစ်သည်။ သူတို့သည် ဆယ်ဖို့တစ်ဖို့ကိုအေလးထားပြန်၍ပေးရန် သတိရှိရမည်။ သို့မဟုတ်လျှင် ဝိညာဉ်ရေးအတွက် အန္တရာယ် ကြီးမား နေမည်ဖြစ်သည်။ ချမ်းသာြခင်းနှင့် မရှိတရှိသူများအတွက် အလွန်အန္တရာယ်များသည်။

-ဝ-